**ELŐTERJESZTÉS**

**a közterületek elnevezéséről és a házszám-megállapítás szabályairól szóló önkormányzati rendelet módosításához**

Előadó: Csorba József polgármester

Az előterjesztést készítette: Böröndyné Nagy Anikó aljegyző és Nagy Attiláné településüzemeltetési és beruházási ügyintéző

Tisztelt Képviselő-testület!

A közterületek elnevezéséről és a házszám-megállapítás szabályairól szóló 8/2014.(VIII.21.) önkormányzati rendeletet 2014 augusztusában fogadta el a Képviselő-testület a Magyarország helyi önkormányzatairól szóló 2011. évi CLXXXIX. törvény 143. § (3) bekezdésében kapott felhatalmazás alapján:

*143. § (3) Felhatalmazást kap a települési, a fővárosban a fővárosi önkormányzat, hogy rendeletben állapítsa meg a közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás szabályait.*

Ezt követően a Kormány elfogadta a 345/2014.(XII.23.) számú rendeletét, melyben a 4. § (1) bekezdés rögzíti, hogy a Kormány címképzésért felelős szervként az ingatlan fekvése szerint illetékes települési önkormányzat jegyzőjét jelöli ki.

Az önkormányzati rendelet 6. § (2) bekezdése rögzíti, hogy az ingatlan házszámát a jegyző határozattal állapítja meg.

A jogalkotásról szóló 2010. évi CXXX. törvény 3. §-a alapján a jogszabályban nem ismételhető meg az Alaptörvény vagy olyan jogszabály rendelkezése, amellyel a jogszabály az Alaptörvény alapján nem lehet ellentétes.

Azok a helyi rendeletek tehát, amelyek a hatáskör gyakorlójaként nevesítik a jegyzőt törvénysértőek, mert megismétlik a magasabb szintű jogszabály rendelkezését.

Ezért arra teszünk javaslatot, hogy a helyi rendelet 6. § (2) bekezdését a Képviselő-testület helyezze hatályon kívül.

Kérem a Képviselő-testületet a rendelet-tervezet megtárgyalására és elfogadására!

Nick, 2017. november 22.

Csorba József sk.

polgármester

**ELŐZETES HATÁSVIZSGÁLAT**

A jogalkotásról szóló 2010. évi CXXX. tv. 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről a testületet tájékoztatni kell.

A törvény 17. § (2) bekezdése szerint a hatásvizsgálat során vizsgálni kell:

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.

A fentiek alapján a rendelet módosításának várható következményeiről – az előzetes hatásvizsgálat tükrében – az alábbi tájékoztatást adom:

1. A szabályozás várható következményei:

a) társadalmi, gazdasági, költségvetési hatásai: nincs

b) környezeti és egészségi következményei: nincs

c) adminisztratív terheket befolyásoló hatások: nem jelentős, a rendelet-módosítást a Kormányhivatal felé jelezni kell.

2. Jogszabály megalkotásának szükségessége

A jogalkotásról szóló 2010. évi CXXX. törvény 3. §-a alapján a jogszabályban nem ismételhető meg az Alaptörvény vagy olyan jogszabály rendelkezése, amellyel a jogszabály az Alaptörvény alapján nem lehet ellentétes.

3. Jogszabály alkalmazásához szükséges személyi, szervezeti, tárgyi és pénzügyi feltételek:

Személyi feltételek: többletet nem igényel

Szervezeti feltételek: változtatást nem igényel

Tárgyi feltételek: változtatást nem igényel

Pénzügyi feltételek: változtatást nem igényel

**Nick Község Önkormányzata Képviselő-testületének ../2017.(…….) önkormányzati rendelete a közterületek elnevezéséről és a házszám-megállapítás szabályairól szóló 8/2014.(VIII.21.) önkormányzati rendelete módosításáról**

* **tervezet -**

Nick Község Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 51. § (5) bekezdésében és 143. § (3) bekezdésében kapott felhatalmazás alapján, az Alaptörvény 32. cikk (1) bekezdés *a)* pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 3. pontjában meghatározott feladatkörében eljárva a következőket rendeli el:

**1.§**

Hatályát veszti a közterületek elnevezéséről és a házszám-megállapítás szabályairól szóló 8/2014.(VIII.21.) önkormányzati rendelet 6.§ (2) bekezdése.

**2. §.**

Ez a rendelet a kihirdetést követő napon lép hatályba, és a hatályba lépését követő napon hatályát veszti.

Nick, 2017. november 28.

Csorba József sk. dr. Kiss Julianna sk.

polgármester jegyző